Ramaphosa had ‘geen ander keuse’ as om Moyane af te dankTom Moyane (Foto: ANA) Die parlementêre staande komitee oor finansies het Vrydag gesê pres. Cyril Ramaphosa het geen ander keuse gehad nie as om SAID-hoof Tom Moyane af te dank. Die multipartykomitee het in ŉ verklaring Moyane se afdanking verwelkom. “Ons voel die president het geen ander keuse gehad nie, gegewe die byna eenpartydige sienings by die Nugent-kommissie dat hy die SAID ondoeltreffend bestuur het, die tekorte aan inkomste wat nou aan die lig kom en die beslissende en finale aanbeveling van die kommissie dat hy afgedank moet word,” het komiteevoorsitter Yunus Carrim gesê. “Ons het in ons eie ervaring van mnr. Moyane se bestuur van die bewerings teen sy kollegas, Jonas Makwakwa en Kerry-Ann Elski, talle teenstrydighede bevind wat die SAID in ŉ slegte lig stel. Die SAID se versuim om behoorlik op te tree oor ons besware in dié kwessie het baie tyd in beslag geneem.” Die komitee het gesê Ramaphosa moet ŉ plaasvervanger “so gou as moontlik” aanstel. Maroela Media het vroeër berig Ramaphosa het Moyane afgedank en gesê stappe moet dringend gedoen word om die verdere agteruitgang van die land se belastingadministrasiestelsel te verhoed. Die tussentydse Nugent-verslag, wat op 16 Oktober uitgereik is, het bevind dat Moyane nie van voornemens was om met die kommissie in gesprek te tree of die bewyse teen hom aan te roer nie.